ગુજરાતની બીજા નંબરની અને સૌરાષ્ટ્ર કચ્છની બીજા નંબની મોટામાં મોટી ગણાતી જામનગરની જી.જી. હોસ્પિટલમાં દોઢ મહિનાથી એમ.આર.આઇ. મશીન બંધ છે. દર્દીઓના સગાઓ, સામાજીક સેવકો કે અન્ય કોઇ લોકો હોસ્પિટલનાં સતાવાળાઓને આ મશીનની માહિતી પૂછે છે ત્યારે હોસ્પિટલનાં સતાવાળાઓ જવાબ આપી શકતા નથી. જી.જી. હોસ્પિટલ સરકારી હોસ્પિટલ હોવાના કારણે સૌરાષ્ટ્ર તથા કચ્છ વિસ્તારના અંતરિયાળ વિસ્તારનાં અત્યંત ગરીબ દર્દીઓ સારવાર માટે આવે છે. પરંતુ એમઆરઆઇ મશીન બંધ હોવાને કારણે સારવાર માટે બહાર જવું પડે છે. અનેક બિમારીઓમાં એમઆરઆઇ મશીનની આવશ્યકતા રહે છે. બે મશીનની આવશ્યકતા હોવા છતાં સરકારે એક મશીન આપેલ છે અને તે પણ બંધ હાલતમાં છે. આ હોસ્પિટલમાં રોગનાં નિષ્ણાંત તબીબો નથી. ટેકનિશ્યનો, નર્સો તેમજ અન્ય જગ્યાઓ પણ ખાલી પડી છે. હોસ્પિટલમાં દર્દીઓને સુવડાવવાની વ્યવસ્થા નહિં હોવાથી નીચે સુવડાવવા પડે છે. તેમજ દવાઓની પણ અછત વર્તાઇ રહી છે. ત્યારે આ હોસ્પિટમાં ખૂટતી સુવિધા પૂરી પાડવાની માંગ કરવામાં આવી છે.